กรมประมงชวนประชาชนเลือกใช้กระทงจากวัสดุย่อยสลายง่าย  ช่วยรักษาทรัพยากรสัตว์น้ำอย่างยั่งยืน ลดขยะ รักษ์โลก รักษ์สัตว์น้ำ
นายเฉลิมชัย สุวรรณรักษ์ อธิบดีกรมประมง เปิดเผยว่า ในช่วงหลายปีที่ผ่านมา ประชาชนหันมาให้ความสนใจกับวัสดุที่นำมาใช้ลอยกระทงกันมากยิ่งขึ้น ส่งผลให้ผู้ขายต้องพยายามคิดหารูปแบบกระทงเพื่อสร้างทางเลือกใหม่ ๆ ให้กับลูกค้า โดยเฉพาะการเลือกใช้วัสดุที่สัตว์น้ำบางชนิดสามารถกินได้ อาทิ ข้าวโพดย้อมสี ขนมปัง กรวยไอศครีม ถึงแม้แนวความคิดนี้เป็นแนวความคิดที่ดี แต่ไม่ควรเลือกสถานที่ที่เป็นแหล่งน้ำปิด อาทิ สระน้ำวัด สระน้ำสถาบันการศึกษา เพราะหากนำกระทงไปลอยในแหล่งน้ำไม่มีสัตว์น้ำหรือสัตว์น้ำกินไม่หมดก็จะเกิดการตกตะกอนหมักหมม ส่งผลทำให้แหล่งน้ำเน่าเสียและอาจทำให้สัตว์น้ำตายได้ อีกทั้งปลาที่จะกินอาหารเหล่านี้มีเพียงปลากินพืชเท่านั้น ดังนั้น หากต้องเลือกใช้กระทงเหล่านี้ขอให้เพิ่มความระมัดระวัง โดยควรเลือกแหล่งน้ำเปิดที่เหมาะสม นอกจากนี้ กรณีเลือกกระทงควรเลือกกระทงที่ทำจากวัสดุจากธรรมชาติ สามารถเก็บขึ้นไปกำจัดได้ทัน หลีกเลี่ยงกระทงที่มีเข็มหมุด พลาสติก โฟม และวัสดุที่หลากหลายเกินไปเพื่อลดภาระให้กับเจ้าหน้าที่ในการคัดแยกก่อนนำไปกำจัด พร้อมขอฝากถึงประชาชน พ่อค้าแม่ค้า ขอให้เลือกใช้วัสดุทำกระทงที่เป็นมิตรกับสิ่งแวดล้อม กรณีต้องใช้สีในการตกแต่งกระทงควรใช้สีผสมอาหารไม่ใช้สีที่เป็นอันตรายต่อสัตว์น้ำและแหล่งน้ำ เพื่อแสดงให้เห็นว่าประชาชนร่วมใจกันสืบสานประเพณีไทยด้วยความตระหนักและให้ความสำคัญกับการดูและสิ่งแวดล้อมสู่ความยั่งยืนควบคู่กันไปด้วย